recursal/SuperWikiNEXT-32B huggingface dataset:
**בית ספר קהילתי** הוא בית ספר המושתת על התפיסה כי חינוך מבוסס על יחסי גומלין הדדיים עם הקהילה ולכן מטרתו היא ליצור זיקה בין בית הספר לקהילה.
בתי הספר הקהילתיים הם לרוב על-יסודיים ופעילותם בישראל החלה בשנת 1988.

החינוך הקהילתי רואה את בית הספר כמפגש של אוכלוסיות, תכנים וארגונים, שביניהם מתרחש תהליך התורם לאיכותו של בית הספר. מטרתו העיקרית של בית הספר היא מעורבות ואחריות של המורים, התלמידים ומשפחותיהם בקהילה, הם הקובעים את תוכניות הלימודים, אופן התוכניות והערכת התוכניות. לתלמידים יש אפשרות להתפתח ולפעול כתושבים ואזרחים פעילים התורמים ומשפיעים בקהילות שאליהן הם משתייכים.

המבנה הארגוני
-------------

לבית הספר הקהילתי מבנה ארגוני הכולל מסגרות שבהן משתתפים הנהלת בית הספר, מורים, הורים, תלמידים, רשות מקומית ונציגי מוסדות אחרים. מסגרות אלה נועדו ליצור שותפות בתהליך קבלת ההחלטות המשפיעות על מדיניות בית הספר ותוכניותיו.

הפעילות למימוש הרעיון
---------------------

בבית הספר קיימת מסגרת חינוכית המשולבת מחינוך פורמלי ובלתי פורמלי. הדבר בא לידי ביטוי, בין השאר, בכך שבית הספר הקהילתי פתוח גם בימים ושעות בהם איננו פועל החינוך הפורמלי, על פי צורכי הקהילה ורוח בית הספר. בית הספר פועל לעידוד המורים לעבודה בצוות עם הקהילה ולעידוד הקהילה לעבודה ומעורבות בבית הספר, בנוסף נלמדים תכנים שמרכזם הוא הקהילה. לעיתים בית הספר משרת אוכלוסיות יעד נוספות: קשישים, נוער ומבוגרים.

אינטראקציה בין בית הספר והקהילה
-------------------------------

בית הספר מחויב בשיתוף פעולה מלא עם ההורים, מועצת התלמידים ומערכת החינוך שיתוף הפעולה מתבטא בכמה היבטים: הלימודי-חינוכי, התרבותי-חברתי, הערבות ההדדית והתיאום הכללי. הקהילה שותפה לקבלת החלטות כגון: קביעת מטרות בית הספר, השתתפות בוועדות בית הספר, העשרה של תוכניות הלמידה, שיפור דרכי ההוראה באמצעות חידוש וקדמה וקביעת כללים וחוקים בבית הספר. תקציב ותוכניות בית הספר מנוהלים במשותף על ידי צוות בית הספר, ההנהלה או המועצה השכונתית וכך בעצם גוברת האחריות על התושבים.

לקריאה נוספת
------------

* הרפז, י', **מהו בית ספר קהילתי?**, הד החינוך, 1982
* מכטר, א', **מניעי מעורבות הורים בבתי הספר הקהילתיים בישראל**, החינוך וסביבו - סמינר הקיבוצים, 2001
* צדקיהו, ש', **תחילת מעשה – בית הספר הקהילתי**, הד החינוך, 1992
* הרפז, י', **בית הספר הקהילתי- חינוך באמצעות שותפות**, גדיש: ביטאון לחינוך מבוגרים, 1997

קישורים חיצוניים
----------------

* בית ספר קהילתי באתר מינהל חברה ונוער
* דוגמאות לבתי ספר קהילתיים – האיריסים, כרכור
* הנחיית בתי ספר קהילתיים על יסודיים אילנה זהר, רות יצהר ודוד קמיר, מנהל החברה והנוער, 1997

הערות שוליים
------------

1. ↑  על פי הרפז - 1992 וגולדברגר - 1991
2. ↑  חטיבות ביניים או תיכונים.

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb12647748x (data)
* LCCN: sh85029263

 |
**חברה ציבורית** היא חברה שהציעה את מניותיה לציבור והן נסחרות בבורסה לניירות ערך.

חברה ציבורית בישראל
-------------------

בהתאם לסעיף 1 לחוק החברות, חברה ציבורית היא "חברה שמניותיה רשומות למסחר בבורסה או שהוצעו לציבור על פי תשקיף ומוחזקות בידי הציבור". לעיתים נקראת חברה ציבורית גם בשם "חברה נסחרת".

חברה ציבורית היא גם תאגיד מדווח מכוח חוק ניירות ערך, ולכן היא מפוקחת על ידי רשות ניירות ערך וכן חלות עליה חובות דיווח המבוצעות באמצעות מערכת המגנא (מערכת גילוי נאות) של רשות ניירות-ערך.

חובות הדיווח כוללות שלושה סוגים עיקריים של דיווחים: דוח תקופתי המוגש פעם בשנה; דוח רבעוני המוגש פעם בשלושה חודשים; ודוח מיידי המוגש בהתאם לאירוע מהותי שהתרחש בחברה.

לרוב, בחברה ציבורית ישנם בעלי מניות המחזיקים חלק ניכר ממניות החברה או חלק המקנה להם שליטה (בעלי שליטה), וכל שאר המניות מפוזרת בקרב הציבור. מצב זה יוצר כוח משמעותי לבעלי השליטה אשר מאפשר להם פעמים רבות ליצור רוב מוחלט או יחסי באסיפות הכלליות. בנוסף, הם ממנים את הדירקטורים ומציעים את מינויים של הדירקטורים החיצוניים ולכן גם בקרב חברי הדירקטוריון יש להם יתרון. לרוב, בעלי המניות מן הציבור אינם נוכחים באסיפות הכלליות, ולכן אף אם מספרם רב, הרי שכוחם מצומצם: הם מפוזרים, מתחלפים מדי יום, ואדישים בנוגע לאופן ניהול החברה ("אדישות רציונלית"). לרוב, מסתכם עניינם של בעלי המניות מן הציבור בחברות ציבוריות, בתשואה על המניה בטווחים קצרים ולאו דווקא באופן ניהול החברה הציבורית בטווח הארוך. מצב זה מותיר כאמור, כר נרחב לפעולה של בעלי השליטה.

### כללי ניהול חברה ציבורית בישראל

בשל העובדה שחברה ציבורית משתפת את הציבור בהחזקות של מניותיה, חלות עליה הוראות חוק מיוחדות וכללי ניהול קפדניים מכוח חוק החברות וחוק ניירות ערך:

1. בדירקטוריון חובה למנות ועדת ביקורת וועדת תגמול.
2. בדירקטוריון חובה שיהיו חברים לפחות שני דירקטורים חיצוניים (דח"צים).
3. בדירקטוריון חובה שימונו דירקטורים בני שני המינים.
4. חובה למנות מנכ"ל וניתן למנות מנכ"לים משותפים.
5. חובה למנות יו"ר לדירקטוריון.
6. חובה למנות מבקר פנימי.
7. ניתן לעשות שימוש במנגנון הצבעה בכתב והודעות עמדה על מנת לשתף את בעלי המניות מן הציבור בהחלטות באספה הכללית.
8. כללי ממשל תאגידי מומלצים לאימוץ בחברה ציבורית.
9. עסקאות עם בעלי עניין יאושרו בדרך המאפשרת ביקורת על בעלי השליטה תוך דרישה להצבעה של בעלי המניות מן הציבור.

קישורים חיצוניים
----------------

ויקישיתוף מדיה וקבצים בנושא **חברה ציבורית** בוויקישיתוף

הערות שוליים
------------

1. ↑  הסבר אודות מערכת מגנא, אתר רשות ניירות ערך
**מחמוד אחמד** (באמהרית: **መሐሙድ አህመድ**; נולד ב-8 במאי 1941 באדיס אבבה, אתיופיה) הוא זמר אתיופי.

ביוגרפיה
--------

אחמד החל לשיר באופן מקצועי כזמר בתחילת שנות השישים לאחר שכנער עבד כמצחצח נעליים ברחובות אדיס אבבה. עד 1974 שר עם להקת "Imperial Bodyguard Band". בשנות השבעים שר עם להקות אחרות עבור חברות התקליטים האתיופיות "Amha" ו"Kaifa".

במהלך שנות השמונים פתח אחמד חנות מוזיקה משלו באדיס אבבה, והמשיך את קריירת השירה שלו.

אחמד שר לאורך השנים גם עם להקות כגון "Ibex Band", "Walias band", ו-"Roha band".

מאז סוף שנות התשעים עלתה הפופולריות של אחמד באירופה ובאמריקה, מאז שחברת התקליטים "Buda Musique" הוציאה את התקליטורים שלו בסדרה של אלבומים המתעדים מוזיקה אתיופית בעיקר משנות השבעים - "אתיופיק". בשנת 2007 זכה אחמד בפרס מוזיקת העולם של ה-BBC. בשנת 2013 הופיע אחמד בתיאטרון ירושלים עם הרכב ישראלי בן תשעה נגנים בהובלת הסקסופוניסט אבטה בריהון, במסגרת פסטיבל הולגאב השלישי ליצירה ישראלית-אתיופית.

דיסקוגרפיה
----------

* (Soul of Addis (1997
* (Slow Collections (1998
* (Live In Paris (1998
* (Yitbarek (2003
* (Tizita Vol. 1 (2003
* (Tizita Vol. 2 (2003

קישורים חיצוניים
----------------

ויקישיתוף מדיה וקבצים בנושא **מחמוד אחמד** בוויקישיתוף

* מחמוד אחמד, במסד הנתונים הקולנועיים IMDb (באנגלית)
* מחמוד אחמד, באתר Last.fm (באנגלית)
* מחמוד אחמד, באתר AllMusic (באנגלית)
* מחמוד אחמד, באתר MusicBrainz (באנגלית)
* מחמוד אחמד, באתר Yandex.Music (ברוסית)
* מחמוד אחמד, באתר Discogs (באנגלית)
* מחמוד אחמד, באתר Songkick (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14012066b (data)
* GND: 134673069
* ISNI: 0000 0001 1944 2931
* LCCN: no99089240
* MusicBrainz: 0aba82ae-573d-40c2-9efe-4cd5a09a2c10
* SNAC: w6c28ks9
* SUDOC: 088907996
* VIAF: 5129727
* WorldCat: lccn-no99089240

 |
**מוחמד אל-אמיר עווד אל-סייד עטא** (בערבית: **محمد الأمير عوض السيد عطا**, 1 בספטמבר 1968 – 11 בספטמבר 2001) היה אחד ממתכנני פיגועי 11 בספטמבר, מנהיג חבורת החוטפים ואחד מחוטפי טיסה 11 של אמריקן איירליינס, שרוסקה לתוך המגדל הצפוני של מגדלי התאומים.

חייו
----

עטא נולד בעיירה קטנה במצרים באזור הדלתא של הנילוס. בגיל 10 עבר עם משפחתו לקהיר. למד אדריכלות באוניברסיטת קהיר, וסיים את לימודיו שם בשנת 1990. המשיך את לימודיו בהמבורג, גרמניה, שם הקים לראשונה את תא הטרור המכונה "תא המבורג".

עטא שהה תקופה מסוימת באפגניסטן, שם פגש באוסאמה בן לאדן ובכירים נוספים בארגון אל-קאעידה. הוא גויס על ידי ח'אלד שיח' מוחמד, יחד עם שאר חברי "תא המבורג" שהקים, לצורך ביצוע "מבצע המטוסים". שב להמבורג בפברואר 2000, והחל להתעניין בשיעורי טיסה בארצות הברית.

ביוני 2000 הגיע לארצות הברית, לדרום פלורידה, יחד עם חברו לתא המבורג, מרואן אל-שייח'י, ושניהם החלו לקחת שיעורי טיסה. לאחר מכן המשיך להתאמן בסימולטורים ואימוני טיסה. במאי 2001 הוא סייע בהבאת החוטפים "הפיזיים", וביולי 2001 טס לספרד, שם נפגש עם פעיל אל-קאעידה לצורך החלפת מידע וסגירה סופית של תכנון הפיגוע. בחודש אוגוסט טס בטיסות מעקב על מנת לבדוק את סידורי האבטחה ולבדוק איך ניתן להוציא את הפיגוע אל הפועל.

בבוקר 11 בספטמבר 2001 עלה על טיסה 11 של אמריקן איירליינס מנמל התעופה הבינלאומי לוגן בבוסטון.

כ־15 דקות אחרי ההמראה, הוא ושאר המחבלים החוטפים השתלטו על מטוס ה-767, ובשעה 8:46 בבוקר שעון ניו יורק וריסקו אותו במגדל הצפוני של מגדלי התאומים, עטא התאבד יחד עם עוד 18 טרוריסטים באותו יום.

ראו גם
------

* טיסה 11 של אמריקן איירליינס
* חטיפות המטוסים בפיגועי 11 בספטמבר

לקריאה נוספת
------------

* בנימין בן סימון, **תובנות על ארגון אל-קאעידה**, חממה ספרותית, 2011.

קישורים חיצוניים
----------------

ויקישיתוף מדיה וקבצים בנושא **מוחמד עטא** בוויקישיתוף
* מוחמד עטא, באתר אנציקלופדיה בריטניקה (באנגלית)
* מוחמד עטא, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007576536505171
* GND: 1104729172
* ISNI: 0000 0000 4995 2249
* LCCN: nr2002017966
* NDL: 00882222
* NTA: 240642767
* VIAF: 68865852
* WorldCat: lccn-nr2002017966

 |
**ג'וש וינק** (באנגלית: **Josh Wink**) הוא די ג'יי ויוצר מוזיקה אלקטרונית יהודי-אמריקאי. וינק נחשב לאחד החלוצים של הטכנו וטרייבל טראנס בסצנה האמריקאית של שנות ה-90 של המאה העשרים.

סגנון המוזיקה שלו הוא בעיקר טכנו, אסיד האוס ודראם נ' בייס.

קורות חיים
----------

ג'וש וינק נולד בשם ג'ושוע וינקלמן בשנת 1970. בן למשפחה יהודית מפילדלפיה, פנסילבניה.
כאשר היה ילד, למד לנגן על פסנתר ומאוחר יותר על קלרינט.
האהבה לתקליטנות החלה כבר כאשר היה בן 13, אך רק בשנת 1986, כאשר היה בן 18, הצליח לחדור לסצנת המועדונים.

### קריירה מוזיקלית

בשנת 1994 וינק וחברו הדיג'יי קינג בריט יסדו חברת תקליטים עצמאית, 'אובום רקורדס'. אמנים מפורסמים רבים פרסמו יצירותיהם באמצעות חברה זו, ובהם טרנט רזנור וניין אינץ' ניילס.

הסינגלים הראשונים שלו, "Don't laugh" (תחת השם Winx) ו"I'm Ready" (תחת השם Size 9) הוצאו בשנת 1995. "I'm Ready" הגיע למקום הראשון במצעד להיטי הדאנס של ארצות הברית. הסינגל "Higher State of Consciousness", שהוצא באותה שנה, פרסם את וינק באירופה, וכך לראשונה יצא מגבולות ארצות הברית. בשנת 2007 וינק חידש אותו.
בשנת 1996 הוציא שני אלבומים: "A Higher State Of Wink's Work", שכלל 7 מיצירותיו (כולל "I'm ready") תחת 4 שמות שונים האלבום השני היה "Left Above the Clouds" תחת השם Winx, שכלל גם את "Don't laugh".

בשנת 1998 הוציא את האלבום "Herehear" תחת השם המקורי שלו, ג'וש וינק. בשנת 2003 יצא מיני-אלבום (EP) שלו "20 To 20". בנוסף לאלבומי האולפן המקוריים שלו, וינק הוציא לאור אלבומי מיקס רבים. הסדרה המפורסמת שבהם היא: "Profound Sounds".

בפברואר 2009 הוצא אלבומו הרביעי, "When A Banana Was Just A Banana".

דיסקוגרפיה
----------

* 1996- "A Higher State Of Wink's Work"
* 1996- "Left Above The Clouds"
* 1998- "Herehear"
* 2009- "Profound Sounds"

קישורים חיצוניים
----------------

ויקישיתוף מדיה וקבצים בנושא **ג'וש וינק** בוויקישיתוף
* אתר האינטרנט הרשמי של ג'וש וינק
* ג'וש וינק, ברשת החברתית פייסבוק

* ג'וש וינק, ברשת החברתית אקס (טוויטר)

* ג'וש וינק, במסד הנתונים הקולנועיים IMDb (באנגלית)

* ג'וש וינק, באתר אייטונס (באנגלית)

* ג'וש וינק, באתר ספוטיפיי

* ג'וש וינק, באתר Last.fm (באנגלית)

* ג'וש וינק, באתר AllMusic (באנגלית)

* ג'וש וינק, באתר MusicBrainz (באנגלית)

* ג'וש וינק, באתר דיזר

* ג'וש וינק, באתר Discogs (באנגלית)

* ג'וש וינק, באתר Songkick (באנגלית)

הערות שוליים
------------

1. ↑  אודות Josh Wink, אתר Discogs
2. ↑  פרטי הסינגל: "Size 9 - I'm ready", אתר Discogs
3. ↑  פרטי האלבום: "Josh wink - Higher State of Wink's Work - Compiled", אתר Discogs
4. ↑  פרטי האלבום: "Winx - Left Above The Clouds", אתר Discogs

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX1552210
* BnF: cb139751273 (data)
* GND: 135011515
* ISNI: 0000 0001 0837 3993
* LCCN: no2001038108
* MusicBrainz: 996a7ed9-d3ae-4a09-819d-c864e7056b47
* VIAF: 37109931
* WorldCat: lccn-no2001038108

 |
**זעמן מלכותי קליפורני** (שם מדעי: *Lampropeltis californiae*) הוא מין של נחש ממשפת הזעמניים ומהסוג זעמן אלמוגי. הוא קרוב למין זעמן מלכותי מצוי ובעבר סווג כתת-מין שלו אך הופרד.

תיאור
-----

אורך הזעמן יכול להגיע ל-2.5 עד 3.5 מטרים והוא בעל רצועות שחורות עד אדמדמות ורצועות בהירות עליהם. הראש בהיר והשפתיים לבנות. העיניים של נחש זה גדולות ושחורות והוא רואה הייטב, אך הוא משתמש בעיקר בחוש הריח מלשונו המפוצלת.

הנחש מצוי בטבע באורגון, קליפורניה, נבאדה, יוטה, אריזונה, דרום מערב קולורדו, צפון-מערב ניו מקסיקו ובצפון-מערב מקסיקו.

הוא נפוץ בסביבות נרחבות בתחום תפוצתו ונצפה כבר בגובה 2,000 מטר בהרי סיירה נבדה שבקליפורניה. הוא נפוץ במורדות הרים, יערות, חורשים טבעיים, שיחיות, ביצות, פרריות ומדבריות עם צמחייה רבה. הוא נפוץ אף בפרברים מבודדים.

לרוב הנחש הוא פעיל יום, אך במזג אוויר חם במיוחד הוא פעיל יותר בלילה. הנחש הוא טורף אגרסיבי הניזון ממיני מכרסמים, עופות קטנים, זוחלים אחרים לרבות נחשים שונים ודו-חיים. הנחש לא ארסי ומשתמש בשריריו החזקים כדי למחוץ את טרפו ולבלוע אותו. הוא ניזון גם מעכסנים הנפוצים באזור ולמרות שאינו חסין לארסם הוא בעל עמידות גבוהה, מה שמבטל את ההגנה שלהם ממנו.

נקבת הזעמן מטילה 5 עד 12 ביצים בסביבות מאי עד אוגוסט. היא נוטשת את התטולה לאחר בקיעת הצאצאים.

נחש זה הוא חיית מחמד נפוצה בתחומי תפוצתו בארצות הברית וצפון מקסיקו והוא דורש גידול מועט.

קישורים חיצוניים
----------------

ויקישיתוף מדיה וקבצים בנושא **זעמן מלכותי קליפורני** בוויקישיתוף
* זעמן מלכותי קליפורני, באתר ITIS (באנגלית)
* זעמן מלכותי קליפורני, באתר NCBI (באנגלית)
* זעמן מלכותי קליפורני, באתר GBIF (באנגלית)

הערות שוליים
------------

1. ↑  זעמן מלכותי קליפורני באתר הרשימה האדומה של IUCN
**הספרייה הרפואית ע"ש ברמן** היא ספרייה אקדמית, הנמצאת בקמפוס עין כרם של האוניברסיטה העברית ובית החולים הדסה בירושלים. הספרייה משרתת את הקהילה האקדמית בקמפוס עין כרם, הכוללת חוקרים, מרצים וסטודנטים מתחומי מדעי הרפואה וכן את בתי החולים המסונפים:

היסטוריה
--------

הספרייה הרפואית נוסדה בשנת 1919 בסיועו של ד"ר יוליוס ירחע (1882-1963), רופא יהודי-אמריקני, יועץ בתחום רפואת הנשים במרכז הרפואי בית ישראל בניו יורק. ירחע ליקט ספרות רפואית במטרה לייסד בסופו של דבר רשת ספריות רפואיות בארץ ישראל.
ירחע הוא אחיו של המהנדס ישעיהו ירחע, ממייסדי רעננה. בשנים הראשונות שימשה הספרייה כספרייה מרכזית, בעלת שלוחות ברחבי הארץ. הספרייה נקראה על שמו של יוליוס בשנת 1930.
בשנת 1966 היא צורפה לקמפוס הפקולטה לרפואה בעין כרם והפכה להיות "הספרייה הרפואית הלאומית". 
בשנת 1975 עברה הספרייה למשכנה הנוכחי, שנבנה בתרומתם של מוריאל ופיליפ ברמן מאלאנטאון שבפנסילבניה, ארצות הברית. משנת 2003 הספרייה הרפואית נמצאת תחת רשות הספריות של האוניברסיטה העברית.

באוסף הספרייה מצויים כ-560 אלף כרכים (מהם כ-60 אלף ספרים והיתר כרכי כתבי עת) וכ-60 מאגרי מידע.

קישורים חיצוניים
----------------

* אתר האינטרנט הרשמי של הספרייה הרפואית על שם ברמן
* הספרייה הרפואית על שם ברמן, ברשת החברתית אקס (טוויטר)
**אבּרהם טוקזייר** (בפינית: **Abraham Tokazier**;‏ 29 בספטמבר 1909 – 7 באפריל 1976) היה אצן יהודי-פיני, סגן אלוף פינלנד (1938) בריצת 100 מטר.

ביוגרפיה
--------

טוקזייר נולד וגדל בהלסינקי למשפחה יהודית, בן למשפחה בת שישה אחים. לאברהם אח תאום בשם משה. אביו, מאיר טוקזייר, היה סוחר במקצועו שנולד באורשה (בבלארוס המודרנית). אביו היגר לפינלנד ושם התחתן עם שרה לבקוביץ', יהודייה ילידת פינלנד. הוא התאמן בריצה במועדון היהודי מכבי הלסינקי. בשנת 1934 השתתף עם אחיו התאום בהכשרה בלטביה או בליטא כשבסיומה עלו לארץ ישראל, אך חזר עם אחיו לפינלנד לאחר ששניהם עברו תאונת דרכים בארץ ישראל. אחיו התאום ואחיו הצעיר יעקב היו מספר פעמים אלופי פינלנד בהרמת משקולות.

### השערורייה

בתחרות חנוכת האצטדיון האולימפי של הלסינקי שאך זה הסתיימה בנייתו (ויועד לקראת אולימפיאדת הלסינקי ב-1940) שנערכה ב-21 ביוני 1938 השתתף טוקזייר בריצת 100 מטר. הוא חצה ראשון את קו הסיום והכרוז הודיע עליו כמנצח מיד לאחר הריצה, אך עם פרסום התוצאות הרשמיות, התברר שהציבו אותו במקום הרביעי. לכל ארבעת הרצים ניתנה תוצאה זהה של 11.0 שניות. למחרת פורסמה בעיתון *Helsingin Sanomat* (אנ') הנפוץ בכל המדינות הנורדיות, תמונה שצילמה את סיום הריצה על קו הסיום. התמונה מוכיחה בבירור כי טוקזייר, האצן הקרוב ביותר למצלמה בגופיה הכהה, היה הראשון שחצה את הקו. כתובית התמונה הבהירה "תמונה זו מוכיחה כי השופטים טעו בזיהוי המנצח במירוץ".
אמנם הריצה הייתה צמודה, אך הסיבה לדירוג הנמוך של טוקזייר במקום הרביעי הייתה ככל הנראה בגלל אנטישמיות, ולא בגלל טעות שנעשתה על ידי השופטים. זאת בגלל שמשלחת רשמית מגרמניה הנאצית, שכללה בין היתר חברים מהוועדה המארגנת של אולימפיאדת ברלין (1936), הגיעה והייתה בין אורחי התחרות. המארגנים, שרצו לרצות את אורחיהם, ובלחץ של אורהו קקונן (לימים נשיא פינלנד), שבאותה העת היה שר הפנים ויו"ר ההתאחדות האתלטיקה הפינית, הוציאו אותו מהפודיום ומטקס קבלת המדליות.

חודש וחצי לאחר מכן, באליפות פינלנד שנערכה בתחילת אוגוסט אותה שנה, זכה טוקזייר במדליית כסף בריצת 100 מטר בתוצאה של 10.9 שניות, אחרי אקי טמיסטו (10.8 שניות) ולפני טויבו אקינן (10.9 שניות).

בשנת 1939 קבע טוקזייר בריצת 100 מטר את שיאו האישי על 10.7 שניות.
מאוחר יותר, טוקזייר היגר לסטוקהולם, שוודיה, שם גם נפטר.

הכרה מאוחרת
-----------

בשנות ה-90 פנתה מכבי הלסינקי להתאחדות האתלטיקה הפינית בבקשה להכיר בטוקזייר כמנצח ולהשיב לו את הפרס, אולם ניסיון זה לא צלח.
השערורייה חזרה לכותרות בשנת 2013, לאחר שהעיתונאי הפיני Kjell Westö (אנ') הזכיר את הפרשה בספרו "Hägring 38".

בסופו של דבר, ב-18 בספטמבר 2013 התנצלה התאחדות האתלטיקה הפינית בפני משפחתו של טוקזייר, והכריזה שהוא המנצח האמיתי באותה ריצה מפורסמת ב-1938. רשימת הרצים וזמני הריצה עודכנו בהתאם. את התוצאות הרשמיות לא ניתן לבטל בשל תקנות התאחדות האתלטיקה הבינלאומית.

משפחתו
------

אחייניו של טוקזייר הם רנה ניברג (אנ'), שגריר פינלנד באוסטריה, ברוסיה ובגרמניה בעבר, והלל טוקזייר (פי'), פסנתרן, זמר ומלחין פיני.

קישורים חיצוניים
----------------

* 9/18/2013 ,SUL ei suostu muuttamaan skandaalijuoksun tuloksia vuodelta 1938, Leena Jokinen (בפינית)
* 9/19/2013 ,SUL pyytää anteeksi 75 vuotta vanhaa tuomarointivirhettä, Jaakko Parkkinen (בפינית)
**בני אילת** היא קבוצת כדורגל ישראלית מהעיר אילת, אשר משחקת, נכון ל-2023, בליגה א' דרום. הקבוצה הוקמה ב-2006 ומאז 2010 משחקת בליגה א' לסירוגין.

היסטוריה
--------

בעבר היו קיימות מספר קבוצות בולטות המייצגות את העיר אילת: משנות ה-50 ועד 1999 הייתה קבוצת הפועל אילת, ובהמשך את קבוצת "א.ס. אילת" שהתפרקה ב-2004/2005, אולם בני אילת איננה קשורה לאף אחת מהן.

בעונת ההקמה 2006/2007, בליגה ג' דרום-מרכז, סיימה הקבוצה כבר במקום הראשון, ועלתה לליגה ב' דרום ב'. בעונת 2009/2010 בליגה ב' סיימה הקבוצה במקום הראשון בהפרש 14 נקודות ועלתה לליגה א'. בני אילת הייתה לקבוצה הראשונה מהעיר אילת שמשחקת בליגה א' אחרי 38 שנים (קודמת לה הייתה קבוצת הפועל אילת שירדה ב-1973 לליגה ב' ולא חזרה עוד). עונה אחת לאחר מכן ב-2010/2011 הייתה לעונת השיא של המועדון שסיים במקום השלישי בליגה א' דרום. הקבוצה העפילה לפלייאוף העלייה לליגה הלאומית, שם הפסידה למכבי קביליו יפו 2:3 לאחר שספגה גול מאוחר, והודחה ממנו. בעונת 2013/2014 סיימה בתחתית הליגה וירדה חזרה לליגה ב', אולם עונה אחת לאחר מכן בסיום עונת 2014/2015 חזרה הקבוצה לליגה א'. ב-2015/2016 שוב ירדה הקבוצה בתום העונה לליגה ב'. בעונת 2020/2021 עלתה חזרה לליגה א', והצליחה להישאר בליגה עונה לאחר מכן, אולם בעונת 2022/2023 ירדה חזרה לליגה ב'.

בעונת 2023/24 החליט המועדון לעבור מיתוג מחדש עם סמל חדש ותוספת 'מכבי' לשם בני אילת (על אף שיסודותיו של המועדון תמיד היו של 'מכבי') בעקבות דם חדש שנכנס להנהלת הקבוצה, הפתיחה הרישמית של מגרשי קריית הספורט למשחקים רישמיים והאקדמיה לכדורגל החדשה שפתח המועדון.

ראו גם
------

* הפועל אילת

קישורים חיצוניים
----------------

* בני אילת, ברשת החברתית פייסבוק
* בני אילת באתר ההתאחדות לכדורגל בישראל

הערות שוליים
------------

1. ↑  קבוצה ביום: בני אילת, מערכת דאבל פס, 22 ביולי 2012

| ליגה א' דרום בכדורגל - עונת 2023/2024 |
| --- |
| 

|  |
| --- |
| הפועל כפר שלם • הפועל אשדוד • הפועל הרצליה • עירוני מודיעין • הפועל בקעת הירדן • הפועל מרמורק • מכבי יבנה • מכבי עירוני אשדוד • מכבי שעריים • ירמיהו חולון • מ.ס. דימונה • שמשון תל אביב • שמשון כפר קאסם • מכבי קריית מלאכי • בית"ר נורדיה ירושלים • הפועל לוד |

 |
טובוס
**טובוס** או **צינור הנשמה תוך קני** הוא צנתר המוחדר לתוך קנה הנשימה במהלך צנרור קנה לצורך אבטחת נתיב אוויר ולאפשר גישה אליו.

הטובוס עשוי מפוליאתילן ומגיע בגדלים שונים, על הצינור מסומנות שנתות עומק, ומוטבע בו פס מתכת הניתן לשיקוף באמצעות רנטגן. בקצה הצינור ישנו בלון קטן שניתן לניפוח באמצעות מזרק לצורך קיבוע הטובוס .

שימושים
-------

טובוס משמש בדרך כלל לצורך הנשמה באינטובציה אצל חולים מחוסרי הכרה או מורדמים, אך הוא עשוי לשמש גם לצורך החדרת תרופות שונות לריאות.

החדרת הטובוס לקנה הנשימה דורשת מיומנות גבוהה, ומבוצעת בעיקר בידי רופאים מומחים להרדמה או לרפואה דחופה, או על ידי פרמדיקים במתאר טרום בית החולים.

ס), או בעזרת צילום חזה. רמת פחמן דו-חמצני קבועה לאורך כדקה מבטיחה כמעט בוודאות שהטובוס יושב בקנה הנשימה ולא בוושט.

ראו גם
------

* אינטובציה
* הנשמה

קישורים חיצוניים
----------------

ויקישיתוף מדיה וקבצים בנושא **טובוס** בוויקישיתוף   **המזהה לא מולא ולא נמצא בוויקינתונים, נא למלא את הפרמטר.**

הערות שוליים
------------

1. ↑  ישנם גם טובוסים ללא בלונית

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**ורד קלפטר** (נולדה ב-16 בפברואר 1957) היא זמרת, מלחינה ופזמונאית ישראלית.

ביוגרפיה
--------

השיר הראשון שהלחינה וזכה לחשיפה היה "ניחושים של ים", שאת מילותיו כתבה רחל שפירא. יעל לוי הקליטה את השיר, בעיבוד משה לוי, לאלבומה ב-1982.

בתחילת שנות ה-90 הוציאה את אלבום הבכורה שלה "לגמרי לא שקטים". כעבור עשור הוציאה את אלבומה השני "קו אדום קו שחור", בהפקת גיל סמטנה. אלבומיה מעולם לא זכו להצלחה מסחרית, וקלפטר הצטיינה בעיקר בזכות פעילותה מאחורי הקלעים.

ב-1992 כתבה והלחינה את רוב השירים באלבומה השלישי של יעל לוי "אל תקנה לי ורד", וכן השתתפה בשירת קולות ובנגינת גיטרה. ב-1994 הלחינה קלפטר שני שירים לאלבום הבכורה של דנה ברגר. באותה השנה השתתפה בשירת קולות ב"יקירתי" של אסף אמדורסקי. ב-1997 יצא אלבומה הרביעי של לוי, "שוך הסערה", אשר בו הלחינה קלפטר את רוב השירים. ב-1998 כתבה והלחינה מספר שירים לאלבומה השני של ברגר "פשוט להיות". ב-2000 כתבה והלחינה לאלבומה השלישי של ברגר "עד הקצה", וזכתה בזכות כך ב"פרס תמוז" באותה שנה. ב-2003 נטלה חלק בפרויקט "שרות לאה גולדברג" בו הלחינה וביצעה את השיר "פרידה" למילותיה של לאה גולדברג. ב-2004 הובילה את הפרויקט "סימנים", שהוקדש לשיריו של המשורר מירון ח. איזקסון, ובאותה השנה כתבה והלחינה לאלבומה החמישי של לוי "חמש". ב-2006 נטלה חלק נכבד באלבום "אדם" של אלי מגן וכמו כן הלחינה שני שירים לאלבומה הרביעי של טל גורדון "לפני שהשמש עולה".

בספטמבר 2006 הוציאה קלפטר את הסינגל "ספטמבר", סנונית ראשונה מאלבומה השלישי, "אהבה אחת גדולה", שיצא באפריל 2008. האלבום, בהפקתו של עמוס עבר-הדני, כולל 11 שירים אותם כתבה והלחינה קלפטר וכן את השיר "פרידה", מהפרויקט "שרות לאה גולדברג". סמוך לצאתו, יצאו כסינגלים "שלך לעד", דואט עם יצחק קלפטר, בעלה לשעבר, ו"למרות כל זאת".

ב-26 במרץ 2007 הוענק לקלפטר פרס עידוד פרסום היצירה על שם אמיתי נאמן למלחין במוזיקה פופולרית מטעם אקו"ם. מנימוקי השופטים: "אוסף לחנים שלם, מלודיות עדינות ויפות, הרמוניות מרגשות וטובות טעם. לחנים המצליחים להקנות לטקסטים משמעות מסתורית ומיוחדת".

הייתה נשואה לזמר והמלחין יצחק קלפטר. בהמשך, בן זוגה של קלפטר היה נגן הבס גיל סמטנה, ולהם בת.

דיסקוגרפיה
----------

* לגמרי לא שקטים – 1990 (נענע דיסק)
* קו אדום קו שחור – 2001 (הד ארצי)
* סימנים (שיריו של המשורר מירון ח. איזקסון) – 2004 (נענע דיסק)
* אהבה אחת גדולה – 2008 (התו השמיני)

פרסים ותארים
------------

* טקס פרסי תמוז, טקס פרסים של תעשיית המוזיקה (2000): הזוכה בפרס מלחין השנה.
* טקס פרסי אקו"ם לזמר העברי (ה-49) לשנת תשס"ו (2007): הזוכה בפרס עידוד פרסום היצירה ע"ש אמיתי נאמן למלחין במוזיקה פופולרית.

קישורים חיצוניים
----------------

* ורד קלפטר, ברשת החברתית פייסבוק
* ורד קלפטר, באתר שירונט
* ורד קלפטר, באתר MusicBrainz (באנגלית)
* ורד קלפטר, באתר Discogs (באנגלית)
* ורד קלפטר, באתר MOOMA (בארכיון האינטרנט)
* בן שלו, אור בין עננים, באתר עכבר העיר, 1 במאי 2008
* תימורה לסינגר, אוהבת בגדול, באתר ynet, 1 במאי 2008

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 2496ad6f-a72b-496a-802a-ce11e10ca0ea
* VIAF: 106884951
* WorldCat (עם VIAF): 106884951

 |
**ארווין פיסקטור** (בגרמנית: **Erwin Piscator**; ‏17 בדצמבר 1893 – 30 במרץ 1966) היה במאי תיאטרון גרמני חדשן, אשר ייסד יחד עם ברטולט ברכט את התיאטרון האפי והיה למייצג בולט של התיאטרון הפוליטי.

ביוגרפיה
--------

פיסקטור למד תחילה ספרות גרמנית, פילוסופיה ותולדות האומנות באוניברסיטת מינכן. במלחמת העולם הראשונה הוא שירת בין היתר בשוחות במערב, שם גיבש את השקפותיו הפציפיסטיות והסוציליסטיות. אחרי מהפכת נובמבר 1919 הוא הצטרף למפלגה הקומוניסטית. הוא ייסד וניהל את התיאטרון הפרולטרי הראשון בשנת 1920 ברלין וביים הופעות פוליטיות עבור המפלגה. ב-1927 הוא פתח תיאטרון של עצמו. גם ברטולט ברכט היה בהתחלה חלק תיאטרון זה. 

ב-1931 עבר פיסקטור לברית המועצות והפיק שם את סרט הקולנוע היחידי שלו: ההתקוממות של דייגי סנטה ברברה (1934). ב-1936 הוא היגר לפריז, אחרי שהתאכזב מהסטליניזם, וב-1939 לארצות הברית. עד 1951 הוא ניהל את ה-Dramatic Workshop ובין תלמידיו היו מרלון ברנדו, טוני קרטיס, הרי בלפונטה וטנסי ויליאמס. ב-1951 הוא חזר לגרמניה.

תרומותיו לתיאטרון
-----------------

הרבה חידושים משנות העשרים המציא פיסקטור, ביניהם שילוב של שקופיות וסרטים בהצגות, וכן סרטים נעים. תפאורותיו היו מורכבות ואיפשרו סצנות סימולטניות על גבי במות שונות. ההנגדה יצרה ביקורתיות ואפקטים סטיריים. גם הפקות ההמונים שלו היו הראשונות בתחום זה. 

במסגרת העלאת ההצגה "רספוטין" בברלין ב-1927, בה ביקש להראות, כמרקסיסט, כיצד ההיסטוריה היא תולדה של כוחות ולא של החלטות מנהיגים, הציב על הבמה שחקנים בדמויותיהם של מנהיגי מלחמת העולם הראשונה, פרנץ יוזף מאוסטריה, הצאר ניקולאי ווילהלם השני, קיסר גרמניה, שדיקלמו משפטים אמיתיים שאמרו אישים אלה בהזדמנויות שונות. במקביל הוקרנו מאחורי הדמויות סרטים תיעודיים מן המלחמה שהדגימו עד כמה היו המנהיגים מנותקים מן המתרחש. לאחר שהקיסר לשעבר, וילהלם השני, שהיה גולה בהולנד, תבע את פיסקטור בעוון הוצאת דיבה, הוציא בית משפט בגרמניה פסק דין שתבע להסיר את דמותו של הקיסר מן ההצגה. בהצגות לאחר מכן, במקום הטקסט המקורי, הקריא השחקן קטעים מתוך פסק הדין והגחיך אותו למצהלות הקהל.

אחרי המלחמה הוא היה אחד המייסדים של התיאטרון הדוקומנטרי.

הצגות מפורסמות
--------------

* 1926 "השודדים" של שילר
* 1927 "הופלה, אנחנו חיים" של טולר
* 1928 "החייל האמיץ שווייק"
* 1955 "מלחמה ושלום" על-פי טולסטוי
* 1963 "ממלא המקום" של הוכהוט

לקריאה נוספת
------------

* Erwin Piscator, **The Political Theatre**, London: Eyre Methuen, 1980 ISBN 9780413334909

קישורים חיצוניים
----------------

ויקישיתוף מדיה וקבצים בנושא **ארווין פיסקטור** בוויקישיתוף
* 

* אתר האינטרנט הרשמי של ארווין פיסקטור
* על פיסקטור באנגלית
* "משחק אובייקטיבי" מאמר על תורת המשחק שלו
* ארווין פיסקטור, באתר "Find a Grave" (באנגלית)
* ארווין פיסקטור, באתר אנציקלופדיה בריטניקה (באנגלית)
* ארווין פיסקטור, דף שער בספרייה הלאומית

הערות שוליים
------------

1. ↑  Erwin Piscator, **The Political Theatre**, pp. 222-249

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007273080105171
* BIBSYS: 90129911
* BNE: XX868120
* BnF: cb12347096b (data)
* CANTIC: a1070307x
* GND: 118594648
* ISNI: 0000 0001 1027 3342
* LCCN: n79089202
* LNB: 000191761
* NDL: 00550748
* NKC: kup19960000077176
* NLK: KAC2018N8490
* NLP: a0000001276677
* NTA: 07010557X
* RKD: 323212
* SELIBR: 206736
* SNAC: w62z1762
* SUDOC: 027590593
* Trove: 1079009
* ULAN: 500045841
* VcBA: 495/290941
* VIAF: 56684151
* WorldCat: lccn-n79089202

 |
**יהודה אידל צלליכין** (7 בספטמבר 1861 - 19 בספטמבר 1941) היה מחלוצי העלייה הראשונה, חבר ביל"ו, נמנה עם מייסדיה של המושבה **ראשון לציון**.

ביוגרפיה
--------

צלליכין נולד בשקלוב שבבלארוס. אביו, משה צלליכין, היה דיין ממשפחת דיינים. כבן לדיין, למד יהודה בצעירותו בחדר ואחר כך בישיבה. בעקבות פרעות ה"סופות בנגב", הצטרף אל הביל"ויים במטרה לעזוב את רוסיה ולעלות לארץ ישראל. סדר עלייתם של הבילויים לארץ נקבע לפי תור. על פי סיפורים, תשוקתו של צלליכין לעלות לארץ בהקדם הייתה כה גדולה, עד שהציע לשלם כסף על מנת להקדים את תורו. הצעתו התקבלה, והוא עלה לארץ במקום מנחם אוסישקין, אשר ויתר זמנית על תורו.
צלליכין עלה באונייה "לזרוב" יחד עם עוד חמישה חברים, והגיע לנמל יפו ב-11 באוגוסט 1882.

אשתו, חסיה לבית בנינסון, נולדה בינואר 1862, בעיר בוריסוב, והתחנכה במינסק בבית אחיה יהושע דב בנינסון. בבואה לארץ הצטרפה למגורי הבילויים בבית אנטון איוב. השניים התארסו במקום ועברו יחדיו לראשון לציון. חתונתם נערכה ב-3 בפברואר 1884.

צלליכין היה מן הראשונים שקבלו עליהם את הנתינות הטורקית ולכן נקנו על שמו אדמות רבות במקומות כדוגמת בן שמן, רוחמה ונחלת יהודה. כמו כן סייע ליהושע חנקין ברכישת אדמות רחובות, בכך שרכש אדמה לעצמו באזור. בהזדמנות זאת רכש נחלה ברחובות גם עבור אחיו, הרב צבי קאהן, רבם של יהודי פרנקפורט שגר באותה תקופה בגרמניה, ועלה מאוחר יותר לישראל והתיישב ברחובות.

תפקידיו הציבוריים בראשון לציון וברחובות
---------------------------------------

* בעל זיכיון (יחד עם אשר לוין) לקו הדיליז'נס רחובות-יפו-רחובות.
* רב ממונה בראשון לציון מטעם הטורקים.
* מראשוני המייסדים ויו"ר של "קופת חקלאית" בראשון לציון.
* יושב ראש הראשון של "קופה הדדית לביטוח בהמות" בראשון לציון.

צלליכין חי כל ימיו כאיכר בראשון לציון, והיה בעל כרמים ופרדסים בראשון לציון, ברחובות ובגדרה. את שמו כתב עם "א" בסוף (יהודא) על מנת לא לחלל את שם ה'. נפטר בראשון לציון ונטמן בבית העלמין הישן בעיר. על שמו נקרא רחוב יהודה צלליכין בראשון לציון.

לקריאה נוספת
------------

* **ראשון לציון התרמ"ב - התש"א**, בעריכת דוד יודילביץ
* **פעמי הגאולה - ספר הציונות הרוסית מראשית "חיבת ציון" עד מהפכת 1917**, בעריכת עבר הדני, הוצאת טברסקי.
* **סרטון באתר יוטיוב שצולם בשנת 1913 ובו נראים יהודה וחסיה צלליכין**

קישורים חיצוניים
----------------

ויקישיתוף מדיה וקבצים בנושא **יהודה צלליכין** בוויקישיתוף
* דוד תדהר (עורך), "יהודה (אידל) צלליכין", באנציקלופדיה לחלוצי הישוב ובוניו, כרך א (1947), עמ' 118

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007504457905171
* VIAF: 308264530
* WorldCat (עם VIAF): 308264530

 |
**סיטרין** – הוא אבן חן בעלת גוון ענבר. הסיטרין הוא מינרל, סוג של קוורץ, שיש בו כמויות זעירות, יחסית לנפח החומר, של ברזל. מקור השם בצבעו של המינרל המזכיר לימון (בלטינית citrus). שמות נוספים שבהם מכנים את הסיטרין הם **קוורץ סיטרין**, **טופז סיטרין**, **טופז זהב**, **טופז מדירה** ו**טופז ספרדי**. ההתייחסות החוזרת ונשנית לטופז היא בשל הגוון הצהוב המשותף לשניהם, אבל פרט לגוון אין קשר בין שני סוגי אבני החן. הטופז הוא מינרל נזוסיליקטי - (סיליקטים במבנה בצורת איים) המכיל אלומיניום ופלואור שהוא כבד, קשה ונדיר יותר מהסיטרין ולכן גם יקר יותר.

את הסיטרין כמעט שלא ניתן למצוא בצורה טבעית. בעבר היו מכרות בספרד, באי ארן (Arran) שבסקוטלנד, ומקומות נוספים בצרפת ובהונגריה מקור לסיטרין טבעי, אבל מזה כ-200 שנה שידוע על תהליך שבו חימום מבוקר של אמטיסט או קוורץ מעושן בטמפרטורות של כ-300 מעלות הופך אותם לסיטרין. לכן, למעשה, רוב הסיטרין המסחרי הוא בעצם אמטיסט או קוורץ מעושן שחוממו בצורה מלאכותית. ההבדל בין סיטרין מלאכותי לטבעי כמעט שאינו ניתן לאבחנה (בסיטרין מלאכותי יש פסים עדינים בעוד שסיטרין טבעי הוא מעורפל). עם זאת, כנראה שגם רוב הסיטרין הטבעי התחיל כאמטיסט שעבר שינוי צבע בהשפעת מקורות חום מגמתיים. הקרנה של סיטרין מלאכותי בקרינת בטא מחזיר לאבן את הגוון הסגול של האמטיסט. ואחד מסוגי אבני החן הנמכרות בשוק המכונה **אמטרין** הוא בעצם אמטיסט שחומם והפך לסיטרין ואז חלקו עבר הקרנה וחזר להיות אמטיסט.

ברזיל היא היצרן המוביל של סיטרין טבעי, כשרוב הייצור מקורו במדינת ריו גראנדה דו סול.

האבן פופולרית לחיתוך כאבן חן בעלת פאות לשיבוץ בטבעות ובחפתים. בארצות הברית, באוסטרליה ובתאילנד סיטרין היא אחת מאבני ההולדת התחליפיות של חודש נובמבר.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **סיטרין** |

* סיטרין באתר האגודה הבינלאומית לאבני חן צבעוניות
* סיטרין באתר Mineral Galleries
* סיטרין באתר Mindat

* סיטרין, באתר אנציקלופדיה בריטניקה (באנגלית)
**אשרף ברהום** (בערבית: **أشرف برهوم**; נולד ב-1979) הוא שחקן קולנוע ותיאטרון ערבי נוצרי-ישראלי.

ביוגרפיה
--------

ברהום נולד וגדל בתרשיחא, בבית ערבי-נוצרי ממעמד-הפועלים. לברהום שלוש אחיות. הוא סיים את לימודיו האקדמיים לתואר ראשון בחוג לתיאטרון באוניברסיטת חיפה ולאחר מכן החל לשחק בתיאטרון הערבי בחיפה. כיום הוא מתגורר בחיפה.

### בקולנוע ובטלוויזיה

השתתף בסרט הישראלי "בחודש התשיעי" בבימויו של עלי נאסר (2002), בו גילם את גיבור הסרט, אחמד, שתושבי הכפר שבגליל חושדים שהוא העומד מאחורי היעלמותו של ילד, בסרט המתרחש על רקע מלחמת המפרץ הראשונה. בשנת 2004 השתתף בסרטים "אהבה קולומביאנית" ו"הכלה הסורית". ב-2005 יצא לאקרנים בישראל הסרט גן עדן עכשיו בו השתתף. ב-2007 השתתף בסרט הפעולה ההוליוודי "הממלכה" בו שיחק את דמותו של קצין משטרה סעודי המסייע לצוות חוקרי FBI בחקירת פיגוע שהתרחש בערב הסעודית. ב-2009 השתתף בסרטים "אגורא" ו"לבנון". בשנת 2014 השתתף בסדרה האמריקאית הרודן, של רשת FX, בתפקיד מוביל ובשובר הקופות 300: עליית האימפריה את הקצין הפרסי בנדארי.

הופיע בתפקיד ראשי בסרט הירדני פארחה.

### בתיאטרון

ברהום משחק בהצגה "פלונטר", הפקה משותפת של התיאטרון הקאמרי ותיאטרון חיפה העוסקת בסכסוך הישראלי-פלסטיני. המחזה שהועלה לראשונה משנת 2005 זכה להצלחה ועדיין מוצג מדי פעם (נכון לדצמבר 2009) על במות ברחבי ישראל. השתתף בהצגה "מעיין הכבשים" - הפקה של התיאטרון הקאמרי (2002) של המחזה הספרדי הידוע אודות כפר הנתון תחת כיבוש ובהפקות שונות של התיאטרון הערבי בחיפה.

ברהום תרגם לערבית את המחזה רומיאו ויוליה על מנת להעלותו בישראל בקרב המגזר הערבי.

קישורים חיצוניים
----------------

* אשרף ברהום, במיזם "אישים" לתיעוד היצירה הישראלית
* אשרף ברהום, במסד הנתונים הקולנועיים IMDb (באנגלית)
* אשרף ברהום, באתר "אידיבי", מאגר הידע העברי לקולנוע ישראלי ועולמי
* אשרף ברהום, באתר ספר הקולנוע הישראלי
* אשרף ברהום, באתר AllMovie (באנגלית)
* אשרף ברהום, במסד הנתונים הקולנועיים KinoPoisk (ברוסית)
* מרב יודילוביץ', "טרוריסט אני בחיים לא אשחק", באתר ynet, 24 באפריל 2003
* אילן שאול, "דו קיום זה חארטה", באתר ynet, 1 בדצמבר 2004
* ראיון בלוס-אנג'לס טיימס
* ראיון בלטינו-רוויו

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007390702505171
* GND: 1061263584
* ISNI: 0000 0000 4868 0587
* LCCN: no2006037693
* SUDOC: 171542290
* VIAF: 29282435
* WorldCat: lccn-no2006037693

 |
התפרצות הגייזר ב־1948

**אולד פיית'פול** (באנגלית: **Old Faithful Geyser**, כלומר "הזקן הנאמן") הוא גייזר באגן הגייזרים העילי שבפארק הלאומי ילוסטון, שנחשב לגייזר המפורסם בעולם. שמו ניתן לו בשנת 1870, וכך היה לגייזר הראשון בפארק בעל שם. הוא נקרא כך משום שהוא מתפרץ בהתמדה בתדירות גבוהה מאוד. הסיבה לכך היא שכמויות מים קבועות זורמות במרווחי זמן קבועים לתוך מאגרי המים של הגייזר, והוא אינו חולק את מאגר המים שלו עם שום גייזר אחר. גובהו כ־2,240 מטרים מעל פני הים.

בהתפרצויותיו, הגייזר פולט בין 14 ל־32 אלף ליטרים של מים רותחים לגובה של 30 עד 55 מטר למשך דקה וחצי עד חמש דקות. גובה ההתפרצות הממוצע שלו הוא 44 מטרים. נרשמו יותר מ־137,000 התפרצויות כאלו של הגייזר. הוא אינו הגייזר הכי גבוה או גדול בפארק (התואר הזה שמור לגייזר ספינת הקיטור), אך הוא הפופולרי ביותר בגלל תדירות ההתפרצויות הגבוהה שלו.

מרווח הזמן בין התפרצויותיו של הגייזר הוא כ־65 עד כ־92 דקות כשהממוצע הוא 91 דקות. בהתאם למשך ההתפרצות האחרונה, ניתן להעריך את מועד ההתפרצות הבאה, עד כדי סטייה של כ־10 דקות.

בין השנים 1983 ל־1994 הורדו ארבעה גשושים ומכשירי וידאו עם אמצעי מדידה של לחץ וטמפרטורה אל הבריכה של הגייזר. הטמפרטורה שהתקבלה בעומק של 22 מטר הייתה 118 מעלות צלזיוס. מכשירי הווידאו הורדו לעומק של כ־13 מטר כדי לראות את התעלה. חלק מהתהליכים נצפו בזמן יצירת ערפל. הסיבה לכך היא שהאוויר הקר מלמעלה, בתוספת האוויר החם מלמטה, יצרו מטען טעון של מים שהתרחב מלמטה ויצר קיטור ומים חמים מאוד בתעלה בטמפרטורה הנדירה של 129 מעלות צלזיוס.

ראו גם
------

אולד פיית'פול (קליפורניה)

קישורים חיצוניים
----------------

| מיזמי קרן ויקימדיה |
| --- |
| ויקימסע מדריך למטייל בוויקימסע: **הפארק הלאומי ילוסטון (בפסקה "מוקדי עניין/באזור הגייזר אולד פיית'פול")** |
| ויקישיתוף תמונות ומדיה בוויקישיתוף: **אולד פיית'פול** |

* מצלמת רשת של הגייזר
* אולד פיית'פול, באתר אנציקלופדיה בריטניקה (באנגלית)

הערות שוליים
------------

1. ↑  Old Faithful Geyser, Montana State University (ארכיון)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007532390105171
* LCCN: sh91004129
* NARA: 10038492
* VIAF: 315131747
* WorldCat (עם VIAF): 315131747

 |
במנהגים הרוחניים של אנשי האשנטי ואנשי האקאן, סונסום הוא הרוח של האדם. סונסום מחבר בין הגוף (הונאם) לנשמה (קרא). סונסום יכול להיות מועבר במגוון דרכים, כולל מאב לבן במהלך ההתעברות. הכוח הזה משמש כדי להגן על נושאי הרוח, הסונסום. כאשר אדם מת, הסונסום חוזרת לביתו המטאפורי של האב, וממתין להתגלגל מחדש בבן הבא שנולד מאנשי אותה משפחה.  
שגיאות פרמטריות בתבנית:מקור   
שימוש בפרמטרים מיושנים [ תאריך ] [דרוש מקור]

צורה נוספת של סונסום היא הכוח הרוחני שלפי אמונת האקאן מאפשר לבעליו לתרגל כישוף. כוח זה נקרא סונסום פי (sunsum fee), או "רוח מלוכלכת". בשונה מהסונסום הגנטי שנדון קודם לכן, זהו כוח שמועבר ברצון, לרוב על ידי סבים וסבתות לנכדים, כשהסבים או הסבתות מרגישים שמגיע לנכיהם אלה הכוח להפעיל קסם כזה. באופן זה, הסונסום יכול להישאר חי וקיים דרך שושלת. מכיוון שלזכרים יש סונסום טבעי, אם הם מרוויחים סונסום פי הם בעלי עוצמה רוחנית פי שניים מאישה שיש לה רק יכולות כישוף. למרות זאת, הדעה הרווחת היא שרוב המכשפות הן נקבות בקרב אנשי האשנטי והאקאן, והאמונה היא שהן כה חזקות שהן יכולות להרוג תינוקות על ידי שמיעתם כשהם בוכים.  
שגיאות פרמטריות בתבנית:מקור   
שימוש בפרמטרים מיושנים [ תאריך ] [דרוש מקור]

פרקטיקות תרבותיות
-----------------

הסונסום הוא פונקציה, תפקיד של ה"קרא", הנשמה, בכך שכאשר האל ניאמה (Nyame - Nyankapon-Nyame-Odomankoma) נותן ליילוד קרא בלידה, הסונסום הוא המלווה את הקרא. לכן, הקרא והסונסום הם מקבילים ומכוונים זה אל זה. הסונסום, במובן מסוים, קיים בעולם החומר והוא הופך לחלק פונקציונלי מהאדם רק כאשר האדם הופך לנפש חיה. סונסום הוא אפוא מקביל מודע של נשמת האקאן. ל"קרא" סוגדים ונותנים מנחות. בקרב חלק משבטי האקאן לכל אדם יש מזבח לקרא שלו. לסונסום לא סוגדים. סונסום הוא החלק של האקאן שנלחם ברוע המנסה לזהם את הקרא. סונסום מנסה לכבוש את החולשות אליהן נחשף בן האקאן.

הערות שוליים
------------

1. 1 2  Asante, Molefi; Mazama, Ama (2009), *Sunsum*, Thousand Oaks: Sage Publications, pp. 637–638, doi:10.4135/9781412964623, ISBN 9781412936361, נבדק ב-2022-09-12
2. ↑  Akesson, Sam K. (באוקטובר 1965). "The Akan Concept of the Soul". *African Affairs*. **64** (257): 280–291. doi:10.1093/oxfordjournals.afraf.a095431. ISSN 1468-2621. `{{cite journal}}`:  (עזרה)

לקריאה נוספת
------------

* Asante Molefi; *African Intellectual Heritage* 1996
* Gyekye Kwame; "An essay on African philosophical thought: the Akan conceptual scheme" 1995
* Ephirim-Donkor, Anthony; "African Religion Defined; A Systematic Study of Ancestor Worship among the Akan" 2nd Edition, 2013
מלון "אמריקן קולוני" בירושלים
שאטו דה מיראמבו במיראמבו, שארנט מאריטים, צרפת
**רלה א שאטו** (בצרפתית: Relais & Chateaux) היא רשת מלונות ומסעדות יוקרה, שנוסדה בשנת 1954. ברשת חברים כחמש מאות אתרים, הפרוסים בחמש יבשות ומשתרעים על פני חמישים וארבע ארצות ברחבי תבל (נכון ל-2011), על פי רוב בסביבה פסטורלית בחיק הטבע. הרשת מוציאה לאור מדריך מלונות בוטיק יוקרתי תחת שם זה. חברות בה רבות מהמסעדות בנות השנים והשלושה כוכבים במדריך מישלן, השוכנות פעמים רבות באכסניית פאר. בכל מלון בממוצע עשרים ותשעה חדרים.

מקור המדריך הוא בצרפת ומרכזו הוא בפריז. בשביל להתקבל כחבר באגודת רלה א שאטו, צריך קודם כל לפנות ולבקש. אפשרות השנייה היא המלצה מבחוץ. בעקבות זאת נערכת בדיקה סמויה על פי קריטריונים שהאגודה מקדשת. למשל, מלון, עד 30 חדרים. רלה גורמאן רק מכוכב - פעם, לפחות שני כוכבים. היום הדבר אינו נדרש; 
אבל העיקר - רמת השירות, הנעימות, האדיבות, העידון וכן הלאה, התאמה ל"אספרי" של רלה א שאטו שהוא מובהק וברור: FINESSE, ללא סנוביזם. אם הבדיקה מוצלחת, המלון או המסעדה מצטרף ומשלם דמי חבר שנתיים; בשנה הראשונה התשלום גבוה מאוד ובשנים הבאות נמוך יותר. תלונות גוררות בדיקות סמויות ולא פעם מפסיקים חברות של מלון או מסעדה בגלל ירידה באיכות. אנשי המדריך ובעיקר הנשיא נוסעים כל השנה ברחבי העולם ויודעים איך מתפתח כל מקום. 

היתרון הגדול של החבר באגודה הוא השימוש במותג המאוד יוקרתי רלה א שאטו, כולל שלט שיש בכניסה ושימוש בכל פרסומיו וכמובן, עמוד שלם במדריך השנתי שמופיע באנגלית, צרפתית, ספרדית, גרמנית ורואה אור ביותר ממיליון עותקים בשנה וכן הופעה באתר האגודה. החבר גם נכלל במערכת ההזמנות הממוחשבת של האגודה.

המדריך מגדיר את המשותף לכל חברי האגודה ב"האהבה שבה הם מנהלים את עסקיהם". הם אמונים על שמירת חמשת חוקי הרשת במידה האופטימלית: Charactere (אופי), Courtoisie (אדיבות), Calme (שלווה), Charme (קסם), Cuisine (מטבח).

הרשת עורכת תחרויות בין חבריה על פרס האירוח המופתי, ארוחת הבוקר הטובה ביותר, פרס לספא, פרס לסביבה, פרס לאווירה, פרס לשירות המצטיין, פרס לטרקלין האירוח, פרס לבית הספר לבישול (ברבים מן הרלה א שאטו ניתנים קורסים ברזי הבישול).

במדריך הכתוב מוקדש עמוד לכל אחוזה ובו תמונות, כתובת, מספר טלפון, מפה, דרכי הגעה, ורשימת פעילויות מגוונות הנערכות במקום.

בישראל היו שני מלונות רלה א שאטו: "מצפה הימים" בראש פינה ו"אמריקן קולוני" בירושלים, שזכה בשנת 2005 בפרס שירות מטעם הרשת.

קישורים חיצוניים
----------------

ויקישיתוף מדיה וקבצים בנושא **רלה א שאטו** בוויקישיתוף
* 

* אתר האינטרנט הרשמי של רלה א שאטו
* רלה א שאטו, ברשת החברתית פייסבוק

* רלה א שאטו, ברשת החברתית אקס (טוויטר)

* רלה א שאטו, ברשת החברתית אינסטגרם

* רלה א שאטו, באתר פינטרסט
* Relais & Chateaux Recruits
* אביטל ענבר, הצבע ארגמן, באתר nrg‏, 29 באוגוסט 2002
* רונית צין-קרסנטי, "הדמיון הוא הנכס החשוב ביותר במלונאות", כלכליסט, 28 בדצמבר 2009

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb11999832q (data)
* GND: 5248293-5
* ISNI: 0000 0001 2165 6074
* LCCN: n85037992
* NDL: 01206013
* SUDOC: 030923034
* VIAF: 136839751
* WorldCat: lccn-n85037992

 |
**יאווה מוטו** (בצ'כית:**Jawa Moto**) היא יצרנית צ'כית של אופנועים וטוסטוסים שפועלת החל משנת 1929. החל משנת 1997 החברה פועלת תחת השם Jawa Moto.

היסטוריה
--------

מייסד החברה פרנטישק יאניצ'ק עבד במפעל לייצור נשק. כאשר הוא החליט להקים מפעל לייצור אופנועים הוא סיכם עם יצרן גרמני Wanderer על קבלת אישור לייצור דגם שפותח על ידם. שם החברה בהקמה היה JAWA - הלחם של "JA" (לפי שם משפחתו) ו-"WA" (לפי מתכנן האופנוע).

הייצור החל בשנת 1929. בשנת 1932 הסתיים תכנון של דגם חדש JAWA 175 שהיה מיוצר עד לשנת 1946 ונבנו כ-28 אלף אופנועים. במקביל החברה החלה בייצור מכוניות מדגם Jawa 700, אך לאחר מלחמת העולם השנייה ייצור מכוניות לא התחדש.

בשנת 1941 מייסד החברה נפטר והשליטה הועברה לבנו. בשנת 1946 החברה עברה לבעלות המדינה ובנו של יאניצ'ק נאלץ לעזוב את המדינה.

בשנת 1946 החל ייצור דגם חדש JAWA 250 שקיבל מדליית זהב בתערוכה בפריז. עם הזמן ייצור האופנועים התרחב, כ-90% מהייצור הופנה למדינות שונות של הגוש הסובייטי, הרוב לברית המועצות בו אופניים מתוצרת יאווה היו פופולריים מאוד. במספר ערים היו קיימות מועדוני נהגי יאווה ונערכו מפגשים שנתיים. בשנות ה-80 של המאה ה-20 היקף המכירות המצטבר הגיע ל-3 מיליון. בשיא פעילותה החברה מכרה את תוצרתה בכ-120 מדינות.

בשנות ה-60 מהנדסי יאווה פיתחו תיבת הילוכים אוטומטית לאופנועי החברה וקיבלו על כך פטנט. תכנון זה הועתק על ידי חברת הונדה, אחרי מאבק משפטי חברת יאווה קיבלה פיצוי על השימוש הלא חוקי בתכנון שלה. בשנת 1963 המפעל הוותיק של החברה בפראג נסגר והייצור עבר למפעל חדש שנבנה.

בשנת 1970 החל ייצור טוסטוסים במפעל חדש שהוקם בסלובקיה של כיום.

בשנות ה-90 של המאה ה-20 ייצור האופנועים במפעל ירד באופן משמעותי, אך החברה הצליחה לשרוד וממשיכה בפעילותו.

החל משנת 1960 פועל מפעל בהודו שמייצר אופנועים יאווה לפי רישיון של החברה.

אופנועי יאווה היו משתתפים קבועים בתחרויות מרוץ אופנועים. מספר אלופי עולם השיגו מדליות תוך שימוש באופנועי יאווה.

ביולי 2021 יצאה לשוק דגם חדש RVM Jawa 500 Scrambler.

גלריה
-----

* Jawa 175Jawa 175
* Jawa 50Jawa 50
* Jawa 350 SVJawa 350 SV
* JAWA 350JAWA 350

קישורים חיצוניים
----------------

ויקישיתוף מדיה וקבצים בנושא **יאווה** בוויקישיתוף
* 

* אתר האינטרנט הרשמי של יאווה
* יאווה, ברשת החברתית פייסבוק

* יאווה, ברשת החברתית אקס (טוויטר)

* יאווה, ברשת החברתית אינסטגרם
* היסטוריית החברה

|  |  |
| --- | --- |
| בקרת זהויות עריכת הנתון בוויקינתונים | 
* NKC: ko2004229883
* VIAF: 127157685
* WorldCat: viaf-127157685

 |
**אס-סדקה** (באנגלית: **As-Sadaka**) היא בריכת שחייה באורך 50 מטר ברצועת עזה. היא נחנכה במאי 2010. הבריכה שייכת למועדון האתלטיקה אס-סדקה 

('ידידות'), ובנייתה נעשתה בחסות החברה האסלאמית. נבחרת השחייה של מועדוני האתלטיקה אס-סדקה מחזיקה במספר מדליות זהב וכסף מתחרויות שחייה פלסטיניות.

פתיחה
-----

בפתיחה השתתפו שרי ממשלת עזה, חברי המועצה המחוקקת הפלסטינית, וכן חברי מועדון וספורטאים. המזכיר הכללי של החברה האסלאמית, נאסים יאסין, הודה לתורמים שסייעו במימוש הפרויקט. הסרט נחתך במשותף על ידי נאסים יאסין וחבר PLC של חמאס ג'מאל אל-ח'ודורי. חברי אס-סדקה ביצעו תרגילי שחייה עבור המכובדים.

תגובות
------

זמן קצר לאחר חנוכת הבריכה, צוין קיומה על ידי דוברי ממשלת ישראל כממחיש את המצב הכלכלי בעזה. הודעה לעיתונות נשלחה לעיתונאים מלשכת העיתונות הממשלתית, בהתבסס על פרשנות של העיתונאי הבריטי טום גרוס. גרוס פרסם תגובה בבלוג שלו שכללה התייחסות לבריכת אס-סדקה, וטען כי היא מציגה חלק מהמציאות העזתית המוסתרת דרך "האג'נדה המניפולטיבית של ה-BBC וסוכנויות תקשורת זרות אחרות".

ישראלים ותומכי ישראל בחו"ל השתמשו מאז בהקמת בריכת השחייה הזו, כדרך לקדם את נקודת המבט, שיש פער בין התיאורים התקשורתיים של עזה לבין המציאות בשטח. סגן שר החוץ דני אילון, למשל, כתב כי "אף אחד לא טוען שהמצב בעזה מושלם", אבל טוען שהאמירה ש"המצב בעזה הוא משבר הומניטרי בסדר גודל של דארפור", היא אבסורדית, לאור עובדה ש"זו אותה עזה שזה עתה פתחה קניון חדש ונוצץ של קניון עזה שייראה מצויין בכל בירה אירופאית. עזה, שבה נחנכה לאחרונה בריכת שחייה אולימפית חדשה, מלונות חמישה כוכבים, מסעדות מציעות ארוחה יוקרתית ושווקים שופעי מאכלים פזורים בנוף של עזה".

קישורים חיצוניים
----------------

* מידע על הבריכה באתר מועדון אתלטיקה אס-סדקה

הערות שוליים
------------

1. 1 2  افتتاح أول مسبح دولي في غزة رغم الحصار, 05/08/2010, *al-Aqsa ar-Riyadi*
2. 1 2 3  Gaza opens first Olympic-size swimming pool, May 18, 2020, Ma'an News Agency.
3. ↑  السباحة صالة الالعاب الرياضية والساونا في النادي (אורכב 11.05.2011 בארכיון Wayback Machine), as-Sadaka Athletics Club
4. ↑  GPO advises foreign journalists on luxurious Gaza restaurant, Yaakov Lappin, 05/27/2010, *Jerusalem Post*.
5. ↑  "The Flotilla Farce; Whether they are from Turkey, Ireland or Cyprus, those that participate reek of hypocrisy. Danny Ayalon, July 29, 2010, *Wall Street Journal*.
**מארק מרון** (באנגלית: **Marc Maron**; נולד ב-27 בספטמבר 1963) הוא קומיקאי, סטנדאפיסט, תסריטאי, סופר, שחקן ומנחה טלוויזיה אמריקאי-יהודי.

ביוגרפיה
--------

מארק מרון נולד בג'רזי סיטי למשפחה יהודית. הוריו הגיעו לארצות הברית מפולין ומאוקראינה. לאחר מספר שנים, אביו הצטרף לחיל האוויר של ארצות הברית וכל המשפחה עברה לאלסקה. לאחר סיום השרות הם עברו לאלבקרקי בה מארק מרון סיים את בית הספר. בשנת 1986 הוא קיבל תואר בספרות אנגלית מאוניברסיטת בוסטון.

את הופעת סטנד-אפ הראשונה מארק מרון עשה בשנת 1987. הוא החל להופיע בלוס אנגלס ועבר לניו יורק. לאחר קבלת פרסום, הוא הופיע במספר תוכניות טלוויזיה. מארק מרון הופיע מספר רב של פעמים אצל דייוויד לטרמן ב-CBS. הופעת היחיד הראשונה שלו, Jerusalem Syndrome, הוצגה בשנת 2000 ובשנת 2001 הוא כתב ספר על בסיסה.

החל משנת 2004 הייתה למארק מרון תוכנית ברשת רדיו Air America.

בשנת 2009 השתתף מארק מרון בסבב הופעות לצד קומיקאים אמריקאים נוספים. בשנת 2009 הוא החל לשדר פודקסט בשם WTF with Marc Maron, בו הוא מראיין דמות אחת לשבוע - קומיקאים, יוצרים, שחקנים, מוזיקאים ופוליטיקאים. מעל אלף פרקים שודרו בפודקסט, שנחשב לאחד הוותיקים והיציבים ביותר. הנשיא ברק אובמה התראיין לWTF. גלגאגר עזב את התוכנית במהלך הראיון לאור אי-הסכמה עם מארק מרון על השאילות.

בשנת 2013 עלתה ברשת IFC סדרת טלוויזיה בכיכובו בשם "מרון", שבה מרון מגלם דמות פיקטיבית של עצמו. הסדרה שודרה במשך ארבע עונות עד לסיומה ב-2016.

בשנת 2020 שיחק בסרט "סטארדאסט", ביוגרפיה אודות חיו של המוזיקאי דייוויד בואי. 

בשנת 2021 שיחק בסרט הדרמה הביוגרפי "ריספקט" המבוסס על חייה של הזמרת האמריקאית אריתה פרנקלין, מרון גילם את דמותו של העיתונאי והמפיק המוזיקלי ג'רי וקסלר. בהמשך השנה שיחק בסרט ביוגרפי אחר, "מחיר החיים", אודות פיגועי 11 בספטמבר לצד השחקן מייקל קיטון. 

בשנת 2022 דיבב את מר נחש בסרט "לא רעים בכלל", ושיחק בסרט הדרמה העצמאי "לזלי היקרה". בשנת 2023 גילם את דמותו של גדעון בסדרת הקומדיה השחורה "סיפור האימה של דולורס רואץ'" מבית אמזון פריים וידאו.

חיים אישיים
-----------

מרון התגרש פעמיים, ללא ילדים. הוא מתבטא רבות על כך שמעולם לא רצה להיות אב. 

בשנת 2020, החל בזוגיות עם הבמאית לין שלטון שנפטרה במפתיע פחות משנה לתוך יחסיהם. מרון סיפר על ההתמודדות עם האבל בפודקסט WTF.

קישורים חיצוניים
----------------

ויקישיתוף מדיה וקבצים בנושא **מארק מרון** בוויקישיתוף
* 

* אתר האינטרנט הרשמי של מארק מרון
* מארק מרון, ברשת החברתית פייסבוק

* מארק מרון, ברשת החברתית אקס (טוויטר)

* מארק מרון, ברשת החברתית אינסטגרם

* מארק מרון, במסד הנתונים הקולנועיים IMDb (באנגלית)

* מארק מרון, באתר AllMovie (באנגלית)

* מארק מרון, באתר Rotten Tomatoes (באנגלית)

* מארק מרון, במסד הנתונים הקולנועיים KinoPoisk (ברוסית)

* מארק מרון, באתר Last.fm (באנגלית)

* מארק מרון, באתר MusicBrainz (באנגלית)

* מארק מרון, באתר Discogs (באנגלית)

* מארק מרון, באתר Songkick (באנגלית)
* מארק מרון, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007391624705171
* CiNii: DA18638237
* ISNI: 0000 0000 3796 8593
* LCCN: n2001058250
* MusicBrainz: 9d16d8f8-2b58-465b-bd1e-aba28e12de75
* NKC: xx0281527
* VIAF: 28879259
* WorldCat: lccn-n2001058250

 |